A BIZOTTSÁG HATÁROZATA
(2009. július 31.)
az állategészségüggyel és az élő állatokkal kapcsolatos területen működő egyes közösségi referencialaboratóriumok működéséhez nyújtott 2009. évi közösségi pénzügyi támogatásról szóló 2008/965/EK határozat módosításáról
(az értesítés a C(2009) 5947. számú dokumentummal történt)
(Csak az angol nyelvű szöveg hiteles)
(2009/585/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 31. cikke (2) bekezdésére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (2) és különösen annak 32. cikke (7) bekezdésére,
mivel:
(1)
A 2009/470/EK határozat 31. cikkének (1) bekezdése alapján az állategészségüggyel és az élő állatokkal kapcsolatos területen működő közösségi referencialaboratóriumok közösségi támogatásban részesülhetnek.
(2)
A 2008/965/EK bizottsági határozat (3) értelmében a madárinfluenza közösségi referencialaboratóriumának (Veterinary Laboratories Agency, New Haw, Weybridge, Egyesült Királyság) a 2009. január 1-jétőldecember 31-ig terjedő időszakra munkaprogramja végrehajtására közösségi pénzügyi támogatás nyújtható, amely a közösségi pénzügyi támogatásnak az állati takarmányokkal, az élelmiszerekkel és az állat-egészségügyi ágazattal foglalkozó közösségi referencialaboratóriumoknak történő odaítélési módozatainak megállapításáról szóló, 2006. november 28-i 1754/2006/EK bizottsági rendeletben (4) meghatározottaknak megfelelően a támogatható költségek 100 %-át teszi ki, de nem haladhatja meg a 400 000 EUR-t.
(3)
A madárinfluenza közösségi referencialaboratóriumának jóváhagyott munkaprogramja úgy rendelkezik, hogy az influenza madaraknál és más állatoknál való megjelenése esetén folyamatosan ellenőrizni kell az ezen influenzavírusok jelentette kockázatból eredően esetlegesen kialakuló zoonotikus hatásokat.
(4)
A nemrégiben Mexikóban, az Egyesült Államokban, azt követően pedig a világ más országaiban, emberekben kimutatott új influenza A/H1N1-vírus sertés- madár- és emberi influenzavírusok genetikai anyagát tartalmazza, de különbözni látszik más, sertésekben megjelenő H1N1 vírusoktól. Az új influenza A/H1N1-vírus Kanadában sertésállományban történő kimutatása tűnik az első olyan bejelentett esetnek, amikor ezen különleges, új vírusaltípus emberről állatra történő átviteléről volt szó. E ténymegállapítások jelentősége ugyanakkor még nem egyértelmű, és megértésükhöz - amennyiben elegendő tudományos adat áll majd rendelkezésre - még tudományos elemzéseket kell végezni.
(5)
Az állat-egészségügyi kockázatelemzéshez tudományos bizonyítékokra van szükség, melyhez elengedhetetlen a fertőzés dinamikájának, a patogenezisnek, a gazdaszervezetek fogékonyságának, valamint az új influenza A/H1N1-vírus különböző állatfajokra, különösen sertésekre való átvihetőségének vizsgálata. A vizsgálat legfontosabb eredményeként a laboratóriumi diagnózis céljára kifejlesztenek egy reagensekből és anyagokból álló „eszköztárat”.
(6)
A vizsgálatokat a madárinfluenza közösségi referencialaboratóriumának 2009. évre szóló munkaprogramja keretében kell elvégezni, mivel abban már kifejlesztettek a fertőzési paraméterek vizsgálatára vonatkozó modelleket, és vizsgálatokat végeztek számos, különböző eredetű influenzavíruson. Kiegészítő vizsgálatokat fognak végezni sertéseken, és többtényezős mérések kombinációjával bizonyítékot kívánnak szolgáltatni a sertések új influenza A/H1N1-vírussal szembeni fogékonyságára és a sertések ilyen fertőzöttségének lehetséges következményeire. Valamennyi vizsgálatot (mind az állatokon végzetteket, mind a laboratóriumit) azon biológiai biztonsági és biológia elszigeteltségi feltételek szigorú betartása mellett végzik, amelyeket a közösségi referencialaboratóriumban madárinfluenza esetében már alkalmaznak.
(7)
Az 1754/2006/EK rendelet úgy rendelkezik, hogy a közösségi pénzügyi támogatás abban az esetben nyújtható, ha a jóváhagyott munkaprogramokat hatékonyan végrehajtják, és a kedvezményezettek meghatározott határidőkön belül minden szükséges információt benyújtanak.
(8)
A Bizottság értékelte a madárinfluenza közösségi referencialaboratóriuma által beterjesztett, módosított kiegészítő munkaprogramot és az annak megfelelően módosított költségvetési irányszámokat.
(9)
Ennek megfelelően kiegészítő közösségi pénzügyi támogatást kell nyújtani a madárinfluenza közösségi referencialaboratóriuma számára az új influenza A/H1N1-vírussal kapcsolatos kiegészítő vizsgálatokhoz.
(10)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (5) 3. cikke (2) bekezdésének a) pontja szerint az állatbetegségek felszámolására és monitoringjára irányuló programokat (állat-egészségügyi intézkedések) az Európai Mezőgazdasági Garanciaalapból (EMGA) kell finanszírozni. Ezenkívül az említett rendelet 13. cikkének második bekezdése megállapítja, hogy megfelelően indokolt, kivételes esetekben a 90/424/EGK tanácsi határozat (6) hatálya alá tartozó intézkedésekkel és programokkal kapcsolatban a tagállamok és az EMGA-támogatásból részesülő kedvezményezettek adminisztratív és személyzettel kapcsolatos kiadásait az alapból térítik meg, és ez esetben a javasolt kiadás erre jogosultnak minősül. Pénzügyi ellenőrzés céljából az 1290/2005/EK rendelet 9., 36. és 37. cikkét kell alkalmazni.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/965/EK határozat 13. cikke második bekezdésében a „400 000 EUR” szöveg helyébe az „530 000 EUR” szöveg lép.
2. cikk
E határozatnak a Veterinary Laboratories Agency (VLA) Weybridge, New Haw, Addelstone, Surrey KT15 3NB, Egyesült Királyság, Ian Brown, Tel. +44 1932357339 a címzettje.
Kelt Brüsszelben, 2009. július 31-én.